વેબ સીરિઝ અને તેનાં જુદા જુદા વિષયો મને આકર્ષે છે. પણ એ વિષયો ઘટિયા સીરિયલ્સથી સારા જરૂર હોવા જોઈએ. ભારત જેવા દેશમાં હોમોસેક્સ્યુઆલિટી એક મશ્કરી તરીકે જ જોવાય છે, ત્યારે આ પ્રકારની કળા એ ખૂબ જ મહત્વનો ભાગ ભજવી શકે. પ્રેમ એટલે પ્રેમ. પ્રેમને ધર્મ, જાતિ કે કોઈપણ પ્રકારના બંધનો નડવા જ ન જોઈએ. પ્રેમ નિયમોથી આઝાદ હોવો જોઈએ. પ્રેમની જ્યારે શરૂઆત થાય છે ત્યારે એ વ્યક્તિની આંખોમાં જોઈ રહેવાથી લાગે છે જાણે દુનિયાની બધી જ ખુશી મળી ગઈ. એક ક્ષણ આવે છે અને લાગે છે કે આ જ એ વ્યક્તિ છે! અમુક લોકો કહે છે કે પ્રેમ થયો, અમુક લોકો કહે છે કે પ્રેમમાં પડ્યો! પ્રેમમાં પડવું એક રૂપક છે. જ્યારે પડીએ છીએ ત્યારે વાગે છે કે છોલાય છે અને દર્દ થાય છે, પ્રેમમાં પડીએ છીએ ત્યારે પ્રેમની સાથે પણ દર્દ હોય જ છે! પણ એ દર્દમાં જો કોઈ રાહત આપે, જ્યાં પડેલા છીએ ત્યાંથી કોઈ ઊભા કરે, તો એ વ્યક્તિનો હાથ પકડવો જ રહ્યો.